钦定古今图书集成/明伦汇编/宫闱典/第092卷 > 赵国公主 下嫁萧𢘆德
## 钦定古今图书集成/明伦汇编/宫闱典/第092卷 > 赵国公主 下嫁萧𢘆德

按《辽史公主表》：“景宗第三女延寿女，封越国公主，追
封赵国，下嫁萧𢘆德，性沉厚睿知，皇后于诸女尤爱，
甚得妇道，不以贵宠自骄。年二十一，以疾薨。”按《萧
排押传》：“排押子𢘆德，字逊宁，有胆略而善谋。统和元
年尚越国公主，拜驸马都尉，迁南面林牙。从宣徽使
耶律阿没里征高丽还，改北面林牙。会宋将曹彬、米
信”侵燕，耶律休哥与𢘆德议军事，多见信用，为东京
留守。六年，上攻宋，围沙堆，𢘆德独当一面，城上矢石
如雨，𢘆德意气自若，督将士夺其陴。城陷，中流矢，太
后亲临视，赐药。攻长城口，复先登，太后益多其功。时
高丽未附，𢘆德授诏，率兵拔其边城，王始惧，上表请
降。十二年八月，赐“启圣竭力功臣”，从都部署和朔奴
讨兀惹，未战，兀惹请降，𢘆德利其俘获，不许。兀惹死
战，城不能拔。和朔奴议欲引退，𢘆德曰：“以彼倔彊，吾
奉诏来讨，无功而还，诸部谓我何？若深入，多获犹胜
徒返。”和朔奴不得已，进击东南诸部，至高丽北鄙。比
还，道远粮绝，士马死伤甚众，坐是削功臣号。十四年，
为行军都部署。伐蒲卢《毛朵》部还，公主疾，太后遣宫
人贤释侍之，《𢘆德》私焉，公主恚而薨。太后怒，赐死。后
追封兰陵郡王。子《匹敌》。